b'\n_START_ARTICLE_\nKaarlo Tetri\n_START_PARAGRAPH_\nKaarlo Tetri (29. maaliskuuta 1914 Yl\xc3\xa4sommee, Viipurin maalaiskunta \xe2\x80\x93 27. lokakuuta 2001 Kauniainen) oli suomalainen juristi ja virkamies, joka toimi Valtiollisen poliisin (Valpo) p\xc3\xa4\xc3\xa4llikk\xc3\xb6n\xc3\xa4 kahden kuukauden ajan maalis\xe2\x80\x93toukokuussa 1946._NEWLINE_Tetri kirjoitti ylioppilaaksi Viipurin suomalaisesta kaksoislyseosta 1933 ja suoritti ylemm\xc3\xa4n oikeustutkinnon 1941 sek\xc3\xa4 kauppatieteiden kandidaatin tutkinnon 1945. H\xc3\xa4n sai varatuomarin arvon 1944. H\xc3\xa4n osallistui talvisotaan sissipataljoona 2:n riveiss\xc3\xa4 ja oli sotilasarvoltaan v\xc3\xa4nrikki. Tetri ty\xc3\xb6skenteli vuodesta 1934 Valtion rautateill\xc3\xa4, muun muassa VR:n liikevirkamiesyhdistyksen sihteerin\xc3\xa4 ja johtokunnan j\xc3\xa4senen\xc3\xa4. Vuosina 1943\xe2\x80\x931944 h\xc3\xa4n oli Rautatievirkamiesliiton sihteerin\xc3\xa4 ja 1943\xe2\x80\x931945 Rautatieliikenne-lehden p\xc3\xa4\xc3\xa4toimittajana. Sodan j\xc3\xa4lkeen h\xc3\xa4n oli 1944\xe2\x80\x931945 sis\xc3\xa4ministeri\xc3\xb6n siirtov\xc3\xa4enosaston omaisuudenhoitotoimiston johtajana ja 1945\xe2\x80\x931946 kauppa- ja teollisuusministeri\xc3\xb6n kotimaankauppatoimiston p\xc3\xa4\xc3\xa4llikk\xc3\xb6n\xc3\xa4._NEWLINE_Tetri nimitettiin 21. maaliskuuta 1946 Valtiollisen poliisin p\xc3\xa4\xc3\xa4llik\xc3\xb6ksi. Edellinen vakinainen viranhoitaja Otto Brusiin oli eronnut edellisen vuoden joulukuussa lyhyeksi j\xc3\xa4\xc3\xa4neen kauden j\xc3\xa4lkeen ja virkaa oli sen j\xc3\xa4lkeen hoitanut apulaisp\xc3\xa4\xc3\xa4llikk\xc3\xb6 Jorma Kymentaka. Valpo oli tuolloin siirtynyt kommunistien haltuun, mutta Tetri ei kuulunut heihin. Vappuna 1946 Helsingiss\xc3\xa4 tapahtuneiden v\xc3\xa4h\xc3\xa4isten poliittisten levottomuuksien j\xc3\xa4lkipuinnin yhteydess\xc3\xa4 Tetri kuitenkin ehdotti Valpon toimivaltuuksien huomattavaa laajentamista muun muassa virkanimitysten kontrollointiin, sensuurin tiukentamista sek\xc3\xa4 Valpon arvostelun ja v\xc3\xa4lirauhansopimuksen vastaisten tekojen kriminalisointia. Suomen hallitus ei halunnut toteuttaa ehdotuksia, joten Tetri erosi jo 29. toukokuuta ja j\xc3\xa4i siten virastonsa lyhytaikaisimmaksi johtajaksi._NEWLINE_Valpon johdosta erottuaan Tetri toimi valtion eri liikelaitosten lakimiehen\xc3\xa4. Vuosina 1952\xe2\x80\x931958 h\xc3\xa4n oli Suomen Wienin-p\xc3\xa4\xc3\xa4konsulinviraston sihteerin\xc3\xa4 ja suoritti 1955 Wienin yliopistossa kansainv\xc3\xa4listen suhteiden diplomitutkinnon. Palattuaan Suomeen h\xc3\xa4n oli 1958\xe2\x80\x931962 valtiovarainministeri\xc3\xb6n esittelij\xc3\xa4n\xc3\xa4, 1962\xe2\x80\x931968 sis\xc3\xa4ministeri\xc3\xb6n nuorempana hallitussihteerin\xc3\xa4, 1968\xe2\x80\x931970 YK:n yleiskokouksen Suomen valtuuskunnan j\xc3\xa4senen\xc3\xa4 ja viimeksi 1971\xe2\x80\x931977 sis\xc3\xa4ministeri\xc3\xb6n hallitusneuvoksena. Tetri kuului vuosikymmenten ajan presidentti Urho Kekkosen luotettuun l\xc3\xa4hipiiriin.'